LIETUVOS RESPUBLIKOS ŽEMĖS ŪKIO

MINISTRAS

ĮSAKYMAS

DĖL ŽEMĖS ŪKIO MINISTRO 2014 M. BALANDŽIO 17 D. ĮSAKYMO Nr. 3D-222 „DĖL 2014 METŲ SPECIALIOSIOS PARAMOS UŽ PIENĄ ADMINISTRAVIMO TAISYKLIŲ PATVIRTINIMO“ PAKEITIMO

2014 m. rugsėjo 25 d. Nr. 3D-651

Vilnius

P a k e i č i u 2014 metų specialiosios paramos už pieną administravimo taisykles, patvirtintas Lietuvos Respublikos žemės ūkio ministro 2014 m. balandžio 17 d. įsakymu Nr. 3D-222 „Dėl 2014 metų specialiosios paramos už pieną administravimo taisyklių patvirtinimo“:

1. Pakeičiu 7 punktą ir jį išdėstau taip:

„7. Valdos valdytojams, atitinkantiems reikalavimus paramai gauti, paramos dalis avansu mokama 2014 m. spalio 16 d.–lapkričio 30 d. Likusi paramos dalis valdos valdytojams pradedama mokėti nuo 2014 m. gruodžio 1 d. ir turi būti išmokėta ne vėliau kaip iki 2015 m. birželio 30 d., išskyrus atvejus, kai paraiškose nustatytos klaidos.“

2. Pakeičiu 9 punktą ir jį išdėstau taip:

„9. Paramos dalies avansu dydis ir tikslus paramos dydis nustatomi ne vėliau kaip iki 2014 m. spalio 15 d. atskiru Lietuvos Respublikos žemės ūkio ministro įsakymu, gavus informaciją iš valstybės įmonės Žemės ūkio informacijos ir kaimo verslo centro (toliau – Centras) apie reikalavimus atitinkančių valdos valdytojų ir (ar) jų partnerių parduotą pieno kiekį.“

3. Papildau 13.5 papunkčiu:

„13.5. kurių valdose 2013–2014 kvotos metais Ūkinių gyvūnų registre buvo registruotos pieninės karvės ir pieninių bei mėsinių veislių karvės mišrūnės (toliau – mišrių ūkių valdytojai) už pieninių bei mėsinių veislių karvių mišrūnių pieną.“

4. Pakeičiu 14.1 papunktį ir jį išdėstau taip:

„14.1. iki 2014 m. birželio 9 d. elektroninėmis priemonėmis pateikia Agentūrai preliminarius duomenis (šių taisyklių 1 priede nustatytos formos duomenų suvestinę) apie valdų valdytojus ir (ar) partnerius, atitinkančius šių taisyklių reikalavimus. Parama mišrių ūkių valdytojams apskaičiuojama tik už pieninių karvių parduotą pieną (bendras parduotas pieno kiekis padalijamas iš bendro laikyto pieninių karvių ir pieninių bei mėsinių veislių karvių mišrūnių skaičiaus, o gautas skaičius dauginamas iš pieninių karvių skaičiaus). Nuo 2014 m. birželio 10 d. duomenys teikiami pagal Agentūros užklausą;“.

5. Pakeičiu 14.2 papunktį ir jį išdėstau taip:

„14.2. iki 2014 m. rugsėjo 26 d. raštu ir elektroniniu paštu ŽŪM pateikia bendrą valdos valdytojų, atitinkančių šių taisyklių reikalavimus, skaičių ir bendrą pieno kiekį, už kurį prašoma paramos. Raštu ir elektroniniu paštu pateiktos pažymos duomenys turi sutapti;“.

Žemės ūkio ministrė	Virginija Baltraitienė